INDOKOLÁS

1.A JAVASLAT HÁTTERE

•A javaslat indokai és céljai

A javaslat célja az Európai Szakképzésfejlesztési Központ (Cedefop) 1975-ös alapító rendeletének felülvizsgálata. A felülvizsgálatot két ok indokolja.

A Cedefop alapító rendeletének felülvizsgálata összehangolja a Cedefop tekintetében irányadó jelenlegi rendeletet a decentralizált ügynökségek tekintetében elfogadott közös megközelítéssel.

A felülvizsgálat egyben lehetőséget kínál a Cedefop céljainak és feladatainak naprakésszé tételére is. A központ 1975-ös létrehozásától kezdve tevékenységét az általános társadalmi, intézményi és gazdasági változásokhoz, valamint az európai szakpolitikákban a szakképzés terén kibontakozó tendenciákhoz igazította. Ide tartozik a technológiai fejlődés is, hiszen a szakképzést igénylő foglalkozások egyre nagyobb mértékben támaszkodnak a digitális technológia használatára. A változó szakpolitikai kontextusra válaszul a Cedefop jelenlegi tevékenysége nem csupán a szakképzést érinti, hanem a képesítésekre – különösen az európai képesítési keretrendszerre –, a készségelemzésre és -előrejelzésre, valamint a nem formális és az informális tanulás érvényesítésére vonatkozó munkát is, mindezt pedig szükséges elismerni. A célok és feladatok új meghatározása megfelelőbben tükrözi majd e fejleményeket.

A felülvizsgálat nem a célravezető és hatásos szabályozás program (REFIT) keretében született kezdeményezés. A Cedefop alapító rendeletének felülvizsgálatával párhuzamosan az Európai Unió másik két úgynevezett háromoldalú ügynöksége, az Európai Munkahelyi Biztonsági és Egészségvédelmi Ügynökség (EU-OSHA) és az Európai Alapítvány az Élet- és Munkakörülmények Javításáért (Eurofound) alapító rendelete szintén felülvizsgálatra kerül.

•Összhang a szakpolitikai területen már meglévő rendelkezésekkel

A Cedefop alapító rendelete eddig ötször módosult: 1993-ban, 1994-ben, 1995-ben, 2003-ban és 2004-ben, elsősorban az EU bővítése vagy a Szerződésben bekövetkezett változások figyelembevétele érdekében. Ezek a módosítások azonban az Ügynökség alapvetéseit nem változtatták meg jelentősen.

A jelenlegi felülvizsgálat pontosabban meghatározza a Cedefop szerepét a szakképzésre, a készségekre és a képesítésekre vonatkozó szakpolitikák kialakítása és végrehajtása terén. Aktualizálja a Cedefop e politikai területek elemző, kutató és szakpolitika-figyelő központjaként fennálló megbízatását.

•Összhang az Unió egyéb szakpolitikáival

Mivel a Cedefop a szakképzés és a munkaerőpiac érintkezési pontja, a felülvizsgálat figyelembe veszi egyrészt a meglévő uniós oktatási és képzési szakpolitikákat, valamint a készségekre vonatkozó szakpolitikákat, másrészt pedig a foglalkoztatáspolitikákat. Komplementaritást irányoz elő a területen már folyamatban lévő, illetve tervezett, uniós finanszírozással megvalósuló – például az uniós kutatási finanszírozási programok keretében finanszírozott – kutatással.

2.JOGALAP, SZUBSZIDIARITÁS ÉS ARÁNYOSSÁG

•Jogalap

A javasolt jogalap az Európai Unió működéséről szóló szerződés 166. cikkének (4) bekezdése, amely olyan szakképzési politikára hivatkozik, amely támogatja és kiegészíti a tagállamok tevékenységét, ugyanakkor teljes mértékben tiszteletben tartja a tagállamoknak a szakképzés tartalmára és szervezeti felépítésére vonatkozó hatáskörét; a 165. cikk (4) bekezdése, amely arra hivatkozik, hogy az Unió a tagállamok közötti együttműködés ösztönzésével és szükség esetén tevékenységük támogatásával és kiegészítésével hozzájárul a minőségi oktatás fejlesztéséhez, ugyanakkor teljes mértékben tiszteletben tartja a tagállamoknak az oktatás tartalmára és szervezeti felépítésére vonatkozó hatáskörét; valamint a 149. cikk, amely olyan ösztönző intézkedések elfogadására hivatkozik, amelyek arra szolgálnak, hogy bátorítsák az együttműködést a tagállamok között és támogassák fellépésüket a foglalkoztatás terén.

•Szubszidiaritás (nem kizárólagos hatáskör esetén)

Ez a javaslat az uniós ügynökség belső és az uniós intézményi keretben való működésének egyes vonatkozásaival foglalkozik. Ezért a javaslat célkitűzései nemzeti szintű fellépéssel nem valósíthatóak meg.

•Arányosság